Drie ringkoppe moet e-tol-debakel oplosArgieffoto. Pres. Cyril Ramaphosa het ŉ taakspan bestaande uit die minister van vervoer, Fikile Mbalula, die minister van finansies, Tito Mboweni en die Gautengse premier, David Makhura, aangestel om ŉ oplossing vir die krisis oor die Gautengse e-tol-stelsel te vind. Met slegs 22% van gebruikers wat e-tol-rekeninge betaal en die ANC wat teen ŉ groot spoed stemme in Gauteng verloor, het ŉ openbare stryery oor e-tol die afgelope naweek tussen Makhura en Mboweni uitgebreek. Makhura wil die stelsel skrap, maar Mboweni wil dit behou en sê daar is nie geld om paaie andersins in stand te hou nie. Met Mbalula nou ook op die taakspan, hel die waarskynlike uitslag van die gebeure oor daarna dat die stelsel wél geskrap gaan word. Mbalula het reeds verklaar dat hy wéét mense wil daarvan ontslae raak. Waar die geld vandaan gaan kom om vir die opgraderings aan hoofweë te betaal, weet nugter. In ŉ verdere belangrike besluit het die kabinet die wetsontwerp aanvaar wat nasionale gesondheidsversekering sal daarstel. Eweneens is daar baie vrae oor waar die geld dáárvoor vandaan gaan kom. Die minister van gesondheid, dr. Zweli Mkhize, sal Vrydag in die parlementêre debat oor sy begrotingspos meer duidelikheid gee. Hy sal ook vroeg volgende week met rolspelers vergader om dit te verduidelik. Die kabinet het besluit dat die plan in fases geïmplementeer gaan word. Goeie nuus vir Suid-Afrikaanse internetgebruikers is dat die Suid-Afrikaanse regering, in samewerking met die inligtingstegnologiereus Google, ŉ hoëspoed-datakabel van Portugal na Suid-Afrika gaan aanlê. Dit gaan addisionele kapasiteit skep en internetgebruik versnel. Mthembu het namens die kabinet die stem dik gemaak oor munisipaliteite waar wanbestuur, korrupsie en geldmorsery voorkom. Hy het die ouditeur-generaal, Kimi Makwetu, aangemoedig om oortreders aan te kla of hulle te beveel om geld wat wanbestee is, persoonlik terug te betaal. Toe aan hom uitgewys is dat ŉ groot deel van die probleme in stadsrade op ŉ politieke vlak lê, met raadslede wat byvoorbeeld aanstellings moet goedkeur, en dus gevra is watter instruksie die regerende party uit die kabinet laat hoor, kon Mthembu nie antwoord nie. Hy kon net onderneem dat die minister van samewerkende regering, dr, Nkosazana Dlamini-Zuma, ŉ aankondiging gaan doen.